Millised on populaarseimad taimsed piimad eestlaste toidukorvis?
#000000
Poelettidel on suur valik taimseid piimasid – näiteks on Rimi sortimendis 26 erinevat taimset piima ja piima alternatiivtoodete müük kasvab aasta-astalt ligi 8%. Uurisime poekettidelt, millised on selle aasta müügitulemuste põhjal eestlaste lemmikpiimad.
#000001
Mandlipiima leiab nii Selveri, Kaubamaja, Delice’i, Comarketi kui ka Maxima enim müüdud taimepiimade esikolmikust. Lisaks magustamata mandlipiimale on poelettidel piimad, mis sisaldavad lisaks mandlitele ka muud toorainet. Nii on kaera või kookosega mandlipiimad mitme poe esikümnes. Ehkki on levinud arusaam, et mandlipiim pole keskkonnale hea, pole see siiski keskkonnale nii kahjulik kui lehmapiim. Näiteks kulub lehmapiima tootmiseks rohkem vett ning lehmad paiskavad õhku metaani, mis on kasvuhoonegaas.
#000002
Kui vaadata, mis toorainest on enim müüdud taimepiimad valmistatud, siis kõige rohkem leiab edetabelist erinevaid kaerapiimasid. Kaerapiim sobib imeliselt kohvi peale ning müügil on ka spetsiaalselt kohvi peale mõeldud piimasid, näiteks on Prisma kõige populaarsem taimepiim Oatly iKaffe. Kaerapiima saavad kohvi peal nautida needki, kel on gluteenitalumatus, sest Valio Oddlygood Barista kaerajook on gluteenivaba. Lisaks sellele, et kaerapiimasid valmistavad erinevad firmad, on poelettidel müügil erineva maitsega kaerapiimad, näiteks šokolaadine Oatly kaerajook ning Nemoloko kaera-puuviljajook.
#000003
Sojapiima leiab kõigi poekettide müügitulemuste esikümnest. Võrreldes teiste taimepiimadega on sojapiim valgurikkam. Kohvi peale mõeldud sojapiimad lähevad paremini vahtu, maitselised sojapiimad sobivad aga niisama joomiseks, pudru sisse, müsli peale või küpsetamiseks. Meie poodidest võib näiteks leida banaani-, šokolaadi- ja vanilllimaitselise sojapiima.
#000004
Puhas kookospiim eestlaste lemmikute seas pole, kuid edetabelist leiab nii mandli, riisi kui ka sojaga kookospiima. Kookospiimal on magus ja tugev kookosene mekk, mistõttu ei sobi see neile, kellele kookos ja magusus eriti ei meeldi. Sageli kasutatakse kookospiima ka küpsetistes, kuid sel ei peeta enamasti silmas liitrises pakis müüdavat kookosjooki, vaid metallpurgis olevat rasvasemat kookospiima.
#000005
Mitme poeketi esikümnesse mahub ka India pähkli piim, mis on mõnusalt kreemjas ja kergelt magusa mekiga. Nii sobib India pähkli piim kohvi peale või müsliga söömiseks. India pähkli piima on lihtne ka ise valmistada. Selleks tuleb leotatud India pähklid blenderis vee ja meelepäraste lisaainetega (soola, suhkru, datlite, kaneeli jms) purustada kreemjaks vedelikuks.
#000006
Mis on Sinu lemmik taimne piim? Oled ise ka taimset piima proovinud valmistada?
#000007
Taimse piima väljakutse 2022 kokkuvõte
#000010